早秋龍興寺江亭閑眺憶龍門山居寄崔張舊從事
作者：李德裕
朝代：唐

paragraphs: 江亭感秋至，蘭徑悲露泫。
秔稻秀晚川，杉松鬱晴巘。
嗟予有林壑，茲夕念原衍。
綠篠連嶺多，青莎近溪淺。
淵明菊猶在，仲蔚蒿莫翦。
喬木粲凌苕，陰崖積幽蘚。
遙思伊川水，北渡龍門峴。
蒼翠雙闕間，逶迤清灘轉。
故人在鄉國，歲晏路悠緬。
惆悵此生涯，無由共登踐。